【明報專訊】中文大學校長段崇智月初喺馬來西亞吉隆坡公幹時跌傷，要做手術並告假。中大噚日發稿透露段校長已經復工，前日（21日）喺中大校園，同廣東省科學技術廳黨組書記龔國平、中大（深圳）校長徐揚生聯合簽署工作計劃。中大發出嘅新聞稿有字無相，睇唔到段校長嘅康復狀况。
偕中大深圳科技廳科研合作
今次工作計劃下，簽署嘅三方喺未來3年實施「1+1+1」聯合資助計劃，形成高達約9000萬元嘅種子資金池，當中中大每年投入1000萬港元，中大（深圳）及廣東省科學技術廳每年各投入1000萬人民幣，用嚟支持中大及中大（深圳）團隊喺大灣區聯合展開科研合作。
合作內容亦包括積極探索兩校喺優勢領域建設嘅「粵港澳聯合實驗室」。另外，廣東省科學技術廳將向中大及中大（深圳）開放申報廣東省重點領域研發計劃、自然科學基金專案等「省級科技計劃專案」。
段崇智當日喺簽署儀式表示，校方好榮幸能夠同廣東省合作，又話兩校將以頂尖資源包括研究設施、教師專業知識和學生人才，配合國家「科技強國」嘅長期戰略，為粵港澳大灣區嘅科技及創新發展作出貢獻。
相關字詞﹕段崇智